Kwadru tal-Viżitazzjoni tal-Madonna fil-Knisja tal-Portu Salvu fil-Belt Valletta Wieħed mill-Kwadri sbieħ antiki li hemm fil-Knisja tal-Portu Salvu fil-Belt Valletta li hija mmexxija mill- Patrijiet Dumikani huwa dak tal-Artist Pietro Paolo Caruana (1794 — 1852). F'dan il-kwadru l-Artist pinġa x-xena tal-Viżitazzjoni tal-Madonna lill-qariba tagħha Santa Eliżabbetta. Dan huwa wieħed mill-ftit xogħlijiet li għamel l-Artist matul il-karriera artistika tiegħu għall-knejjes tagħna. Caruana kien beda l-istudji tiegħu fl-Arti ta' età żgħira f'Ruma meta kien għad kellu 25 sena. Kemm dam f'Ruma huwa kiseb fama t'artist tajjeb permezz Għaqda Mużikali Viżitazzjoni ta' xogħlijiet li pinġa hemmhekk. Lura f'Malta fis-sena 1831 huwa kien ġie maħtur Professur fl-Iskola tal-Arti. Għamel bosta xogħlijiet għal kollezzjonijiet privati u baqa' jaħdem sakemm miet nhar it-23 ta' April 1852. Ġie midfun fl-istess Knisja tal-Portu Salvu fejn hemm dan il-Kwadru tal-Viżitazzjoni tal- Madonna. F'dan ix-xogħol huwa kellu l-kapaċità mhux biss li jimla kull parti tat-tila b'dettalji interessanti, iżda wkoll b'kuluri sbieħ l-aktar fejn huwa xtaq li jkun hemm l-attenzjoni tal-għajn ta' dak li jieqaf quddiem il-Kwadru. Fiċ-ċentru tal-Kwadru, il-Madonna u Eliżabbetta jifirħu b'xulxin bl-espressjoni fuq il-wiċċ tagħhom imfissra bħala waħda ta' ferħ u stennija. Ftit lura minn din ix-xena fuq in-naħa tax-xellug tat-tila, il-figura ta' San Ġużepp qiegħed iġorr is-sorra tal-ħwejjeġ filwaqt li qiegħed iżomm ir-riedni tal-ħmara. Fuq in-naħa tal-lemin, il-figura ta' Żakkarija, li b'idejh il-leminija qiegħed jistieden lill- Madonna biex din tidħol fid-dar tiegħu. Wieħed jinnota li filwaqt li l-ilbies tal- Madonna u San Ġużepp huwa umli, nieqes mingħajr ħafna tiżjin, il-ħwejjeġ tal-koppla Żakkarija u Eliżabbetta huma ppreżentati b'mod elaborat b'kuluri u disinji li jfakkruk fl-ilbies li kien jintuża fl-Italja fl-epoka li fiha l-Artist Caruana kien għamel jistudja f'Ruma. Jista' jkun li dan kien il-frott tal- impatt li kien għamel fuq Caruana t-tagħlim tiegħu fl-Arti barra minn Malta. Dan narawh ukoll għall-fatt li fil-bogħod fix-xena fuq l-għolja huwa pinġa żewġ djar kbar bis- saqaf żurżieqa l-istess bħal dawk li wieħed jara fl-Italja mibnija matul is-Seklu Dsatax. Suġġett interessanti fi kwadru li għalkemm mad-daqqa t'għajn wieħed jara li għandu suġġett magħruf sew, fih messaġġi interessanti mwassla b'tant kapaċità mill- Artist permezz tal-ħsibijiet tiegħu fuq din it-tila. Il-Festa t-Tajba lil Kulħadd.